Badi Mchomola  DIRISHA
la usajili nchini England lilifungwa Agosti 8, mwaka huu huku uhamisho
uliotikisa ni ule wa beki Harry Maguire akitokea Leicester City na kujiunga na
Manchester United. Mchezaji
huyo raia wa nchini Uingereza alikamilisha uhamisho wake kwa kitita cha pauni
milioni 80 kwa mkataba wa miaka mitano. Mkaba
huyo utamfanya mchezaji huyo awe anachukua kiasi cha pauni 190,000 kwa wiki,
ambazo ni zaidi ya milioni 527 za Kitanzania. Maguire
ametajwa kuwa beki wa kwanza duniani kusajiliwa kwa kiasi kikubwa cha fedha
katika historia ya soka. Kuna
sababu mbalimbali zinazowafanya wachezaji kuhama timu moja kwenda nyingine na
wengine kuamua kukaa kwenye timu moja kwa kipindi kirefu. SPOTIKIKI
leo inakuonesha tofauti ya uhamisho wa Maguire na kiungo wa zamani wa Chelsea na
timu ya taifa ya Brazil, Oscar dos Santos ambaye kwa sasa anakipiga katika
klabu ya Shanghai SIPG inayoshiriki Ligi Kuu nchini China. Kwenye
soka kila mchezaji anakuwa na ndoto zake, wapo ambao wanakuwa na ndoto za
kucheza soka kwenye klabu kubwa barani Ulaya, wengine wanaangalia klabu ambayo
atapata fedha nyingi kwa ajili ya kuikomboa familia yake na mambo mengine
mengi. Harry Maguire Kikubwa
kilichomfanya Maguire ajiunge na Manchester United sio fedha, lakini kulikuwa
na mambo mawili nakubwa. Jambo la
kwanza lililomfanya ajiunge na Manchester United ni kutimiza ndoto zake, tangu
alipoanza kucheza soka la kulipwa katika klabu ya Sheffield United mwaka 2011,
ndoto zake kubwa zilikuwa kuja kucheza soka ndani ya Manchester United. Alijua
sio kazi rahisi kufanikisha hilo, lakini aliamini kwenye suala la kujituma
kungeweza kumfanya awindwe na klabu yoyote duniani. Mchezaji
huyo alikuwa kwenye kiwango kizuri kwenye michuano ya Kombe la Dunia nchini
Urusi mwaka jana huku England ikifanikiwa kufika hadi hatua ya nusu fainali na
baadae kuwania nafasi ya tatu lakini ilijikuta ikiishia nafasi ya nne. Baada ya
hapo Manchester United wakaanza kuingia vitani kuwania saini ya beki huyo,
hivyo ikiwa ni sehemu moja wapo ya kutimiza ndoto zake. Suala la
pili lilikuwa kuweka rekodi ya uhamisi wake. Pauni milioni 80 haijawai kutoka
kwa beki yeyote kuwekewa mezani kiasi hicho kikubwa cha fedha, hivyo aliona
bora aingie kwenye historia ya kipekee duniani kuwa beki wa kwanza kusajiliwa
kwa kiasi kikubwa cha fedha. Mbali na
kusajiliwa kwa fedha hizo, lakini mabingwa watetezi wa Ligi Kuu England,
Manchester City walikuja na ofa ya pauni 278,000 kwa wiki ambazo ni zaidi ya milioni
771 kwa wiki, lakini Maguire alikataa na kutaka kutimiza ndoto za kucheza
Manchester United. Hivyo
kilichompeleka Manchester United sio fedha, ila ni kutimiza ndoto zake, kama ni
fedha angeenda Man City ambapo angekuwa anachukua kiasi kikubwa cha fedha
kuliko anachochukua sasa Man United. Oscar dos Santos  Alikuwa
mmoja kati ya wachezaji ambao walikuwa kwenye kiwango kizuri wakati anakipiga
katika klabu ya Chelsea kuanzia mwaka 2012 hadi 2017 alipoondoka na kujiunga na
klabu ya Shanghai SIPG inayoshiriki Ligi Kuu nchini China. Maamuzi
ya mchezaji huyo kujiunga na Shanghai SIPG yaliwashangaza wengi hasa kutokana
na umri wake kuwa na miaka 25 wakati huo. Huo ni
umri ambao wachezaji wengi wanalitangaza jina katika klabu kubwa mbalimbali
kutokana na ubora wao, Oscar alikuwa na ubora husiopingika ndani ya Chelsea
kutokana na kuitawala safu yake ya kiungo. Wachezaji
wengi wanataka kuonekana duniani, soka ambalo linaongozwa kutazamwa kwa kiasi
kikubwa duniani ni Ligi ya England pamoja na Hispania, lakini ofa ambayo
iliwekwa na Shanghai SIPG, Oscar hakufikiria suala la kuonekana tena. Shanghai
SIPG waliweka mezani kiasi cha pauni milioni 60, pamoja na kitita cha pauni
400,000 kwa wiki baada ya makato ya kodi ambapo ni zaidi ya bilioni 1 za
Kitanzania. Wakati
awali alikuwa anachukua kiasi cha pauni 90,000 kwa wiki zaidi ya milioni 249 za
Kitanzania, hivyo alikuwa na kila sababu ya kuondoka. Hii
ilionesha wazi kuwa, ndoto za mchezaji huyo ni kuingiza fedha kwenye mchezo wa
soka na sio kuangalia anakwenda kucheza soka kwenye klabu gani. Tangu amekimbilia
China, jina lake limeshuka kwenye ramani ya wachezaji wanaotikisa soka duniani
tofauti na wengi walivyotarajia makubwa kutoka kwa mchezaji huyo, hata kwenye
kikosi cha timu ya taifa Brazil haonekani kwa kuwa yupo kwenye ligi ambayo
haina ubora mkubwa. Kwa kuwa
ndoto zake zilikuwa ni kuwa tajiri kwa kuingiza fedha nyingi bila ya kuangalia
anacheza kwenye timu gani au ligi gani, ndoto hizo amefanikiwa, bado anaingiza
fedha kila wiki zaidi ya bilioni 1.